ธปท.แจงยิบร่างกม.แบงก์ คุม‘ผัวเมีย’
ธปท.แจงแก้ พ.ร.บ.ธุรกิจสถาบันการเงินให้สินเชื่อผู้บริหาร จะให้อนุมัติเป็นรายๆ ไป ส่วนผู้เกี่ยวข้อง ผัวเมีย ยังห้ามอยู่เหมือนเดิม
22 พ.ย. 2555

ธปท.แจงแก้ พ.ร.บ.ธุรกิจสถาบันการเงินให้สินเชื่อผู้บริหาร จะให้อนุมัติเป็นรายๆ ไป ส่วนผู้เกี่ยวข้อง ผัวเมีย ยังห้ามอยู่เหมือนเดิม
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ร่างแก้ไข พ.ร.บ.ธุรกิจสถาบันการเงินที่ปลดล็อกการปล่อยกู้แก่กรรมการ ผู้จัดการ รองผู้จัดการ ผู้ช่วยผู้จัดการ หรือผู้ซึ่งมีตำแหน่งเทียบเท่าที่เรียกชื่ออย่างอื่นนั้น ธปท.จะพิจารณาเป็นรายกรณี
กรณีที่การขอกู้เงินของบริษัทที่เป็นของสามี หรือภรรยาของผู้บริหารสถาบันการเงิน หรือสามี หรือภรรยาเป็นผู้บริหารของบริษัทในเครือของสถาบันการเงิน จะไม่สามารถให้กู้ได้ แม้ว่าเป็นการให้กู้ตามปกติไม่ได้มีเจตนาในการไซฟอนเงินก็ตาม
รองผู้ว่า ธปท. ชี้แจงว่า หากร่าง พ.ร.บ.ดังกล่าวผ่านการอนุมัติของรัฐสภาแล้ว ธปท.จะมีการออกกรอบเพื่อกำหนดแนวทางการให้สินเชื่อ และประเภทของสินเชื่อที่จะให้กับผู้บริหาร หรือผู้ที่เกี่ยวข้องได้ โดยจะดูที่เจตนารมณ์ของการขอสินเชื่อ รวมทั้งหลักเกณฑ์ในการให้สินเชื่อว่าเป็นไปตามปกติหรือไม่ วงเงินที่ให้ดอกเบี้ยเป็นไปตามหลักมาตรฐาน หลักทรัพย์ค้ำประกันมีเพียงพอหรือไม่ รวมทั้งในกรณีที่ไม่แน่ใจว่า จะเป็นลักษณะการไซฟอนเงิน หรือจะทำให้เกิดความเสียหายต่อสถาบันการเงินหรือไม่ อาจจะสามารถหารือหรือส่งเรื่องขออนุญาตจาก ธปท.เป็นรายกรณีได้